钦定古今图书集成/明伦汇编/氏族典/第112卷 > 崔衍
## 钦定古今图书集成/明伦汇编/氏族典/第112卷 > 崔衍

按《唐书崔衍传》：“衍字著，深州安平人。天宝末，擢明经，
调富平尉。继母李不慈，伦自吐蕃归，李敝衣以见，伦
怒召衍，将袒而鞭之，衍泣涕无所陈。伦弟殷趋白，伦
悟，繇是谮无入。调清源令，劝民力田，怀附流亡。观察
使马燧表其能，徙美原。父卒，事李益谨，历苏虢二州，
迁宣歙池观察使，简静为百姓所怀。卒年六十九，赠”
工部尚书。衍俭约畏法，室无妾媵，禄稍周于亲族，葬
埋嫁娶，倚以济者数十家。路应为观察使，以衍有惠
在民，言状，元和元年，诏书褒美，赐一子官云。谥曰“懿。”